આ અંગે મળતી માહિતી અનુસાર સુરત જિલ્લાના માંડવી તાલુકાનાં નાની ગવાછી ગામે રહેતા જશવંતભાઈ ભવનભાઈ ચૌધરી (ઉ.વર્ષ 60) ગુરુવારે બપોરે બારડોલી તાલુકાનાં કડોદ ગામે ઢોરને પાણી પીવડાવવા માટેની પાણીની પ્લાસ્ટિકની ટાંકી લેવા માટે તેમના ભત્રીજા ચેતન અરવિંદ ચૌધરી સાથે મોટર સાયકલ નંબર જીજે 19એચ 9367 પર ગયા હતા. કડોદથી પાણીની ટાંકી લઈ તેઓ મોટર સાયકલ પર ઘરે આવવા નીકળ્યા હતા. મોટર સાયકલ ચેતન ચલાવી રહ્યો હતો અને જશવંતભાઈ પાણીની ટાંકી પકડીને મોટર સાયકલ પર ઉંધા બેઠા હતા. કડોદથી થોડા અંતરે હરીપુરા ગામની સીમમાં પહોંચતા જ પાણીની ટાંકીમાં હવા ભરાય જવાથી ચાલક ચેતનને મોટર સાયકલના સ્ટિયરિંગનું સંતુલન ગુમાવી દીધું હતું અને મોટર સાયકલ અને ટાંકી સાથે જશવંતભાઈ નીચે પટકાયા હતા. આ અકસ્માતમાં જશવંતભાઈને માથાના ભાગે ઇજા થતાં નાક અને કાનમાંથી લોહી નીકળવા લાગ્યું હતું. તેમને સારવાર માટે કડોદની દામોદર હોસ્પિટલ લઈ ગયા બાદ ત્યાંથી બારડોલીની સરદાર સ્મારક હોસ્પિટલમાં દાખલ કરવામાં આવ્યા હતા. જ્યાં તેમનું સારવાર દરમ્યાન શુક્રવારના રોજ મોત થયું હતું. ઘટના અંગે મૃતકના ભાઈ અરવિંદ ચૌધરીએ બારડોલી પોલીસમાં ફરિયાદ કરતાં પોલીસે ચેતન વિરુદ્ધ ગુનો નોંધી આગળની તપાસ હાથ ધરી છે.